הצעה לסדר-היום

הצורך בעידוד התעסוקה והבנייה בפריפריה

היו"ר מגלי והבה:

אנחנו עוברים להצעה הבאה, שמספרה 2314: הצורך בעידוד התעסוקה והבנייה בפריפריה. חבר הכנסת מאיר פרוש, בבקשה. אנחנו יודעים שהוא עסק בנושא כשהיה סגן שר או במעמד שר השיכון, ואני יודע שהוא דאג גם לפריפריה. 

שי חרמש (קדימה):

אדוני היושב-ראש, לזכותו של הרב מאיר פרוש ייאמר שיש - - - בעוטף-עזה וכדאי להזכיר את זה.

היו"ר מגלי והבה:

תודה. לא בכדי ציינתי ואמרתי, עד שהגיע, ואני מודה על ההערה.

מאיר פרוש (יהדות התורה):

אדוני היושב-ראש, מכובדי חבר הכנסת חרמש, הכול נובע מכך שקיבלתי משרד אחרי שהשר איתן כבל היה בו. 

אדוני היושב-ראש, עמיתי חברי הכנסת, מכובדי השרים, בראשית דברי אני מבקש לברך את שר התמ"ת, הרב אלי ישי, שהודיע אתמול על הקמת ועדה מייעצת לצדו, במטרה לקדם נושאים כלכליים וחברתיים בעלי חשיבות לאומית למשק הישראלי. ועדה כזאת במשרד התמ"ת חשובה כדי לנסות לאזן את המועצה הכלכלית-החברתית בראשות פרופסור במשרד ראש הממשלה, שכבר עם הקמתה הציגה השקפה כלכלית קפיטליסטית ובעיקר הכריזה על עמדות אנטי-חברתיות ושאיפה לבטל את הקצבאות במשק.

גם שורת הצעדים הכלכליים המכונים "הרפורמה", שקיבלה ואימצה הממשלה השבוע, מוכיחה כי בניגוד להצהרותיה, הממשלה הזאת היא אנטי-חברתית. כלומר, רוממות הסיוע לשכבות החלשות בפיה אך מעשיה הפוכים הם, ועוד אגע בהמשך דברי בהחלטות שקיבלה הממשלה השבוע.

ובכן, אני אומר שטוב עשה שר התמ"ת שהקים ועדת ייעוץ לקידום נושאים כלכליים וחברתיים כדי לאזן את עמדות ראש הממשלה, עמדות שר האוצר, עמדות ומעשים שמובילים את החברה הישראלית, חלילה, להתרסקות.


אם יורשה לי לנדב הצעה לאותה ועדת ייעוץ, הייתי מציע שכבר בישיבתה הראשונה היא תדון בשאלה: הכיצד השכירים במדינה עדיין לא נהנים מצמיחת המשק? מדוע תשלומי השכירים למס הכנסה ירדו בחודש ינואר ב-3.5%, בניגוד לזינוק של 33% בתשלומי המסים של החברות ו-20% בתשלומי המס של העצמאים, לעומת ינואר 2006? כלומר, אנחנו עדים לתופעה המדהימה, שלא זו בלבד שהצמיחה המרשימה במשק אינה מחלחלת לשכבות החלשות, וכמובן אינה מצמצמת את שיעורי העוני, אלא שגם השכירים אינם נהנים מהצמיחה, והרי המנטרה של תומכי המדיניות הקפיטליסטית היא: בָּטלו את הקצבאות כדי לעודד אזרחים להצטרף למעגל העבודה.

אדוני היושב-ראש, יש לי עוד הצעה לדיון הראשון של ועדת הייעוץ החדשה במשרד התמ"ת. גם היא נובעת מניתוח הכנסות המדינה ממסים בחודש ינואר 2007 לעומת 2006. ניתן להסיק ממנה מסקנה אופרטיבית לשינוי אמיתי ונכון במדיניות החברתית-הכלכלית במטרה לסייע לשכבות החלשות ולצמצם את שיעורי העוני במדינה.

ובכן, עמיתי חברי הכנסת, הכנסות המדינה ממסים הגיעו בסוף חודש ינואר זה לכ-18 מיליארד שקל, ומתוכם 6 מיליארדי שקל הם עודף על ההוצאות. לכן, ראוי לדון בהצעה לנצל מייד את עודפי הגבייה לביטול הדרגתי של מס הרכישה ומס המכירה, וזאת לצורך עידוד עסקאות בענף הנדל"ן ובעיקר עידוד רכישת דירות למגורים.

מובן שצריך לעשות זאת בהדרגה, כלומר, על-פי אזורים, והכוונה היא להתחיל את ביטול המסים הללו באזורי הפריפריה. זה ייתן דחיפה גדולה, אולי אפילו תנופה גדולה, לצמיחת הבנייה בפריפריה ולעידוד רכישת דירות. זה יסייע כמובן לזוגות צעירים, לשכבות החלשות, לצמצום הפערים החברתיים ולהקטנת שיעורי העוני.

אדוני היושב-ראש, הסעיף השני בדיוני ועדת הייעוץ במשרד התמ"ת צריך להיות מוקדש גם לעידוד התעסוקה בפריפריה. בנקודה זו ראוי לציין שהממשלה נוהגת בחוסר היגיון, אם נשתמש בלשון המעטה. אחד המכשירים לעידוד התעסוקה, בעיקר בפריפריה, הוא מרכז ההשקעות במשרד התמ"ת, אלא שבפועל חל דווקא קיצוץ מאסיבי בתקציב מרכז ההשקעות, ומה שנותר בתקציב המקוצץ מופנה אך ורק למספר מצומצם של חברות ענק. אין צורך, כמובן, להסביר שהעדר עידוד למפעלים בפריפריה תורם להרחבת הפערים החברתיים גם בגזרה זו.

אדוני היושב-ראש, ב-2003 היה תקציבו של משרד ההשקעות 1.4 מיליארד שקלים, אך הוא הצטמק בהדרגה ל-150 מיליון שקל בתקציב 2007. על-פי נתונים שפרסם לאחרונה משרד התמ"ת עצמו, ממתינות בצנרת כ-390 בקשות, ומתוכן יותר מ-200 בקשות לסיוע הן להקמת מפעלים חדשים בפריפריה או להרחבת מפעלים קיימים. והחשוב מכול: על-פי הערכות יביא אישור הבקשות לתוספת של 7,000 מקומות עבודה בפריפריה. נתון זה בלבד נותן לנו אינדיקציה כיצד ניתן וצריך ליצור מקומות עבודה במקום ה"צעצוע" החדש שנקרא מס הכנסה שלילי, שאיש אינו יודע לבטח כמה מקומות עבודה ייווצרו ממנו.

בשנים שעברו היתה כמעט הסכמה לאומית שאזורי פיתוח מסוימים יהיו זכאים לסיוע של מרכז ההשקעות, וכידוע הסיבות לא השתנו. להיפך, הסיבות דווקא חוזקו על רקע אחוזי האבטלה באזורי הפיתוח והפריפריה. למעשה, הממשלה היתה צריכה להגדיל את התמיכה במפעלים קטנים בפריפריה, אך במקום זאת היא מקצצת בתקציבים. 
הביקורת אינה מופנית לשר התמ"ת, המעוניין בהגדלת התקציבים, אלא כלפי שר האוצר. מעניין ששר האוצר הולך שבי אחרי הדגם הכלכלי האמריקני, ולכן גם העתיק את נוסח או רוח החוק של מס הכנסה שלילי. באירופה דווקא רחוקים מלתמוך במס הכנסה שלילי. במדינות אירופה גם רוצים להגדיל את מספר מקומות העבודה, אך עושים זאת בדרך יותר רציונלית. בגרמניה, בבלגיה, באירלנד ובעוד מקומות הסבסוד למפעלי התעשייה בפריפריה מצוי בראש סדר העדיפויות, ואצלנו משלמים בתחום זה מס שפתיים בלבד בתקציב מוקטן כאמור.

אך מה שיותר מדאיג אותי הוא ההכרזה של שר האוצר כי מס הכנסה שלילי אמור לבטל את שיטת הקצבאות. כאן מדובר כבר לא בהיגיון כלכלי, אלא בעיקרון אידיאולוגי. הרי גם אם נניח שמס הכנסה שלילי ישפר את מצבם של העניים העובדים, הוא לא פותר את הבעיות של אלה המשתכרים פחות משכר המינימום, ויש לא מעט כאלה.

אדוני היושב-ראש, אני רוצה לנצל את ההזדמנות לומר גם מלים מספר על אותו דיון או ויכוח אידיאולוגי על הקצבאות. התקשורת במדינות אירופה הבליטה בשבוע שעבר את הידיעה, שהוגדרה משמחת, ולפיה שיעורי הילודה ב-2006 בצרפת היו הגבוהים ביותר ביבשת זו, וכך הפכה צרפת לאחת משתי המדינות היחידות באיחוד האירופי, עם אירלנד, ששיעור הילודה בהן הוא חיובי. אחד הגורמים למספרם ההולך וגדל של הילדים בצרפת הוא בפירוש מתן הקצבאות לעידוד המשפחות ללדת יותר ילדים, נוסף כמובן על תנאים סוציאליים נדיבים אחרים. גם בגרמניה התקבל לאחרונה חוק המעניק קצבאות להורים כדי לעודד הרחבת המשפחות וכדי לפתור את המשבר הדמוגרפי העובר על מדינה זו.

ובכן, קצבאות זו לא מלה גסה, אך למה לנו להרחיק לכת לאירופה? למעשה, יש בישראל זה שנים רבות מסגרות סוציאליות המקבילות למס הכנסה שלילי ולפנסיית חובה ששר האוצר מנסה ליישם עכשיו. אצלנו, בישראל, יש כבר שנים קצבת זיקנה של הביטוח הלאומי, שהיא הלכה למעשה פנסיית חובה. אכן, כך: חיסכון כפוי על כלל האזרחים לימי פרישתם. בשנים עברו נחשבה אפילו קצבת הזיקנה בישראל להישג סוציאלי גדול, ובעולם שיבחו והיללו הישג חברתי זה. אז מה עשו ממשלות ישראל? במשך שנים עיוותו והחלישו את פנסיית הזיקנה, בדיוק כפי שעשו במשך שנים להטבות אחרות הנובעות מחוק הבטחת הכנסה ובדיוק כפי שעשו לקצבאות הילדים.

את קצבת הזיקנה קיצצו ועיוותו, ובמקומה רוצים להביא לנו עכשיו מס הכנסה שלילי. בקצבאות הבטחת הכנסה והשלמת הכנסה חתכו וכרסמו, ובמקומן רוצים להביא לנו פנסיית חובה. גם את קצבאות הילדים עשקו, גזלו וחמסו, ולמעשה הגדילו בכך את העוני במדינה, ולמעשה הרחיבו את הפערים החברתיים. את קצבאות הילדים רוצים, כנראה, לבטל כליל ואין להן אפילו תחליף.

אדוני היושב-ראש, אני מציע לכולנו להיות זהירים מאוד. הצעדים הכלכליים החדשים עלולים להרוס לנו כליל את רשת הביטחון הסוציאלי. המעניין הוא ששר האוצר מצליח לזרות חול אפילו בעיני ראשי מפלגות חברתיות כמו מפלגת העבודה ומפלגת הגמלאים. מדוע השרים במפלגות אלו אינם שואלים: הכיצד אחרי ארבע שנים של צמיחה והתרחבות כלכלית הדבר החיובי היחיד שאפשר לומר על מצב העניים בישראל הוא שמספרם הפסיק לגדול? 
הרי זו תעודת עניות למדיניות הכלכלית-החברתית של ממשלות שרון-נתניהו ואולמרט-הירשזון, אם אחרי ארבע שנים של גיאות פיננסית ישראל עדיין ניצבת במקום הראשון בעולם המערבי הן בשיעור העניים מכלל האוכלוסייה והן בשיעור הילדים החיים במשפחות העניות. זו עדות לכך שהצמיחה כשלעצמה לא משפרת את חלוקת ההכנסות לטובת החלשים בחברה, וזו עדות לכך שהמדיניות הכלכלית הניאו-ליברלית אינה התשובה הנכונה למצבה הקשה של החברה הישראלית. מכאן צריך גם להסיק לגבי הצעדים הכלכליים החדשים המוצעים. הם עוד יתגלו כתרופות אליל, כלומר שאין בהן ממש ויש בהן אשליות.

אדוני היושב-ראש, העוני לא יצטמצם רק בזכות הצמיחה במשק ולא בזכות צעדים כלכליים הנראים פופולריים במיוחד, אלה שמכונים בתואר המפתיע "רפורמות". המאבק בעוני יצליח בזכות מדיניות ציבורית עקבית, כאשר המטרות מסומנות היטב ואמצעי המדיניות תואמים את המטרות. במקום להביא תרופות אליל בדמות צעדים כלכליים חדשים ומיובאים מארצות-הברית, מוטב לחזק את המוסד לביטוח לאומי שלנו, לבסס את רשת הביטחון הסוציאלי שלנו, לייצב את שיטת הקצבאות, כי הקיצוצים בקצבאות הפכו את ישראל לענייה יותר, כי ההוצאה הציבורית בישראל לרווחה כאחוז מהתמ"ג היא כיום בתחתית המדינות המתועשות.

אני רוצה לשאול כאן את שר האוצר, שהנתונים המעודכנים מונחים על שולחנו בכל יום: איך ייתכן שמשנת 2000 ועד מחצית 2006 עלה מספר העניים במדינת ישראל מ-1.088 מיליון ל-1.6 מיליון? איך ייתכן שמספר הילדים העניים עלה מ-440,000 ל-775,000? איך ייתכן שמספר הילדים העניים כמעט הוכפל ועומד כיום על 35.2% מכלל ילדי ישראל?

אדוני היושב-ראש, לא לפתרונות אליל אנו זקוקים ולא לצעדים כלכליים חדשים שתועלתם מועטה, ובמקרים מסוימים אפילו מפוקפקת, אלא לחזרה לאמיתוֹת של מדינת הרווחה, ליסודות הבריאים של רשת הביטחון הסוציאלי.

אם רוצים יותר מקומות עבודה - תנו אכן סיוע למפעלים בפריפריה, אם רוצים למשוך אוכלוסיות לפריפריה - עודדו את רכישת הדירות במענקים ובהלוואות מסובסדות, אם רוצים לסייע בנקודות התורפה - שפרו את קצבאות הזיקנה בעלות נמוכה יותר ובתועלת מרובה יותר, ואם רוצים להתברך במשפחות גדולות - תחזירו את קצבאות הילדים לרמתן לפני 2003. כך צריכה לנהוג ממשלה חברתית אמיתית, ולא כזו שהיא מעמידה פנים.

היו"ר מגלי והבה:

תודה לחבר הכנסת פרוש.  אני מזמין את השר המקשר, השר יעקב אדרי, שימשיך להחזיק מעמד ולענות לחבר הכנסת פרוש.

שר הבריאות יעקב בן-יזרי:

אנחנו רגילים לסגור את הכנסת - משרד הבריאות.

היו"ר מגלי והבה:

שלום לך. השר אדרי, בבקשה.

השר יעקב אדרי:

אדוני היושב-ראש, חברי הכנסת, הרב פרוש, בנושא עידוד הבנייה – הנושא נוגע, כפי שאתה יודע, ואתה יודע, כי עסקת בנושאים האלה, למשרד השיכון ולא למשרד התמ"ת. אף שזה לא קשור למשרד התמ"ת חשוב לעודד את הבנייה הן בצפון הן בדרום. בתקופתך, אם אני זוכר, היו מענקי מקום, במיוחד בדרום ובצפון. זה נכון, הרב פרוש?

מאיר פרוש (יהדות התורה):

גם בחלקים מסוימים באזורים אחרים בארץ.

השר יעקב אדרי:

גם באור-עקיבא במרכז, ועסקנו בנושא בזמנו, וזה היה נכון לעודד. אני חושב שלא תהיה ברירה ויצטרכו לחזור למקומות מסוימים, לעודד אותם, לתת מענקים, הן בפיתוח תשתיות, בסבסוד של הממשלה, והן במענקי מקום ישירות לזכאים שיצטרכו לקבל את זה. בלי זה, אני לא רואה פתרון. ניסו כל מיני פטנטים, זה לא צלח, והבנייה עדיין לא מתאוששת. אני שומע שכרגע יש התאוששות בעניין הזה, אבל עדיין אין הדחיפה שתיתן את הבנייה המאסיבית שהיתה פעם. אני מקווה שנגיע לימים האלה שענף הבנייה יתפתח ונוכל לראות בנייה בצפון ובדרום ובכל מקום.

מאיר פרוש (יהדות התורה):

מה היית עושה כשר כדי לקדם את זה? מה הממשלה עושה?

השר יעקב אדרי:

בנושא של מרכז ההשקעות – אני עובר, ברשותך, לנושא של פיתוח התעסוקה, שזה נושא שגם כן דנו בו. בתקציב שיש היום אין עידוד לתעסוקה בצפון ובדרום. אני בהחלט מסכים עם העניין הזה, והשר ישי, שאני מדבר בשמו כרגע, דורש תוספת משמעותית למרכז ההשקעות, אחרת לא תהיה מספיק תעסוקה בצפון ובדרום.

היו"ר מגלי והבה:

אדוני השר המקשר, חשוב היה שהשר אלי ישי יענה, אלא אם יש שרים שנמנע מהם להגיע או לא יכולים להגיע ולענות. השר צריך להציג את מדיניות משרדו. זו נחמדות מצדך, ואנחנו רוצים להפסיק אותה.

מאיר פרוש (יהדות התורה):

נזהרתי מלהתקיף את השר ישי, אמרתי שהוא מבקש את התקציב.

היו"ר מגלי והבה:

תסלח לי, אל תפטור אותו ברגע שהוא יושב על הכיסא.

מאיר פרוש (יהדות התורה):

שיבוא לכאן ויזעק את הזעקה הזאת.

היו"ר מגלי והבה:

אני רוצה לשתף אתכם בבקשה שלנו בנשיאות - צריכים להיות כל השרים שיכולים לענות על השאילתות או על ההצעות לסדר-היום.

השר יעקב אדרי:

אדוני היושב-ראש, מפעם לפעם אני שומע את הדברים האלה, ואני בהחלט מסכים אתך, אבל אתה בא בטענות לזה שטורח ועונה. אני אגיד לכם מה צריך לעשות, ואמרתי את זה מעל הדוכן הזה. צריך לשנות את התקנון, ואתם, חברי הכנסת, צריכים לעשות את זה, על מנת שבמידה מסוימת, בתנאים מסוימים, בנושאים מסוימים, יהיו פה השרים. אין לך ויכוח אתי בעניין הזה.

היו"ר מגלי והבה:

אין לי ויכוח אתך, ואני אעביר את זה בישיבת הנשיאות, וישנו דברים.

השר יעקב אדרי:

אני מאוד מקווה שבעניין הזה ישנו את התקנון, ואז ממילא לא יצטרכו בכל פעם שאני אעלה להעיר לי את ההערות האלה, שדווקא מעירים לזה - - -

היו"ר מגלי והבה:

מניסיונך אנחנו יכולים ללמוד. חבל.

השר יעקב אדרי:

בעניינים האלה של תעשייה ודיור יש לי לא מעט ניסיון, ואני מנסה להגיד דברי טעם גם בשם השר וגם בשמי.

בנושא התעסוקה יהיו חייבים לעודד בכמה מישורים, הן במישור של פיתוח תשתיות לתעשייה, נושא של מענקים למפעלים שרוצים ללכת לצפון ולדרום, ואם לא מענקים, אז הלוואות לטווח ארוך. יש הרבה מאוד נושאים לעידוד תעסוקה – אפשר לתת תוספת למפעלים שמעסיקים עובדים, מובטלים; היו כל מיני שיטות, שאם ינהיגו אותן - ודברים שנוסו בעבר הצליחו להגביר את התעסוקה ולהקטין את האבטלה, בעיקר בפריפריה. 

אחד הנושאים החשובים שמעלה השר ישי הוא הנושא של מרכז ההשקעות. אני חושב שבתקציב שיש לו היום - זה לעג לרש, ועם זה אי-אפשר לפתח את התעסוקה ואת התעשייה באזורי הפריפריה, ושם יש לנו בעיה. לא חוכמה בתל-אביב, באזור המרכז, שם אין צורך, שם יש לנו מספיק מפעלים ואחוז האבטלה די נמוך. צריך בעניין הזה לתת גיבוי מלא לשר אלי ישי, על מנת שהאוצר יגדיל את התקציב, ואני מאמין שבסופו של דבר יגדילו את התקציב של מרכז ההשקעות על מנת שיוכלו לעודד את התעשייה בצפון ובדרום, ובעוד מקומות שראוי שיעודדו. 

הרב פרוש, באיזו ועדה היית רוצה להמשיך את הדיון בנושא?

מאיר פרוש (יהדות התורה):

כלכלה.

היו"ר מגלי והבה:

ועדת הכלכלה.

השר יעקב אדרי:

אני בהחלט תומך בעניין הזה.

היו"ר מגלי והבה:

אנחנו, אם כך, ניתן לשר להגיע למקומו ונצביע. מי שבעד זה יהיה - הרב פרוש, מקובל עליך?

מאיר פרוש (יהדות התורה):

כן.

היו"ר מגלי והבה:

בעד זה ועדת הכלכלה, נגד זה הסרה מסדר-היום. אנחנו עוברים להצבעה. בבקשה.

הצבעה מס' 23

בעד ההצעה להעביר את הנושא לוועדה – 8

 נגד - אין

 נמנעים – אין

 ההצעה להעביר את הנושא לוועדת הכלכלה נתקבלה.

היו"ר מגלי והבה:

בעד - 8, נגד - אין, נמנעים - אין. אם כך, אני קובע שהצעתו של חבר הכנסת מאיר פרוש בנושא עידוד התעסוקה והבנייה בפריפריה תועבר לדיון בוועדת הכלכלה.

מאיר פרוש (יהדות התורה):

אני מאוד אודה לאדוני אם בישיבת הנשיאות הוא יעביר את בקשתו שלו.

היו"ר מגלי והבה:

בהחלט. אני מודה לך, וזה יעלה ביום שני הקרוב.

